次韵孔著作常父館中喜雪
作者：晁補之
朝代：宋

paragraphs: 冬旱及茲雪，都人銷百憂。
牆根有宿草，餘綠尚去秋。
新陽解薄冰，大潤升介丘。
夜聞窗響紗，高雲正綢繆。
明旦天津望，寒花翳川流。
宮中聖人喜，癘氣一夕收。
史占上日祥，知欲遍九州。
敢任肉食謀，官閑欣歲休。
雖無山陰船，窮巷窘若囚。
却幸葛翁來，湯餠有麥牟。
孔侯金閨彥，平昔慕追遊。
延閣排霄起，登臨忘我愁。
何當聯轡鐶，城苑佳氣浮。
春郊日可望，桑野聽行謳。